http://www.thaigov.go.th

 วันนี้ (10 เมษายน 2561) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติเทคโนโลยีป้องกันประเทศ พ.ศ. ....

 2. เรื่อง ร่างพระราชบัญญัติการดูแลผลประโยชน์ของคู่สัญญา (ฉบับที่ ..) พ.ศ. ....

 3. เรื่อง ร่างกฎกระทรวงกำหนดราชการอื่นที่ไม่อยู่ภายใต้บังคับพระราชบัญญัติการ เดินอากาศ พ.ศ. 2497 พ.ศ. ....

 4. เรื่อง ร่างระเบียบกระทรวงการคลังว่าด้วยการเบิกจ่ายค่าตอบแทน เงินเพิ่มการครองชีพ ชั่วคราวและเงินช่วยเหลือสมาชิกกองอาสารักษาดินแดน กระทรวงมหาดไทย (ฉบับที่ ..) พ.ศ. ....

|  |
| --- |
| **เศรษฐกิจ- สังคม** |

 5. เรื่อง ขอความเห็นชอบโครงการบ้านพักข้าราชการ (บ้านหลวง) ปี 2561 ภายใต้แผน แม่บทการพัฒนาที่อยู่อาศัย ระยะ 20 ปี (พ.ศ. 2560 – 2579)

 6. เรื่อง แผนบูรณาการป้องกันและลดอุบัติเหตุทางถนนช่วงเทศกาลสงกรานต์ พ.ศ. 2561

 7. เรื่อง โครงการประกันภัยข้าวนาปี ปีการผลิต 2561

|  |
| --- |
| **แต่งตั้ง** |

 8. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงการคลัง)

 9. เรื่อง รัฐบาลราชอาณาจักรนอร์เวย์เสนอขอแต่งตั้งเอกอัครราชทูตวิสามัญผู้มีอำนาจเต็ม แห่งราชอาณาจักรนอร์เวย์ประจำประเทศไทย (กระทรวงการต่างประเทศ)

 10. เรื่อง รัฐบาลสาธารณรัฐมัลดีฟส์เสนอขอแต่งตั้งเอกอัครราชทูตวิสามัญผู้มีอำนาจเต็ม แห่งสาธารณรัฐมัลดีฟส์ประจำประเทศไทย (กระทรวงการต่างประเทศ)

 11. เรื่อง การแต่งตั้งกรรมการผู้ทรงคุณวุฒิในคณะกรรมการผังเมือง

 12. เรื่อง การแต่งตั้งประธานกรรมการในคณะกรรมการประเมินผลการดำเนินงานของ กองทุนพัฒนาสื่อปลอดภัยและสร้างสรรค์

 13. เรื่อง การแต่งตั้งข้าราชการ (การโอนและรับโอนข้าราชการเพื่อแต่งตั้งให้ดำรงตำแหน่งแทน)



(ท่านสามารถดาวน์โหลดมติผลการประชุมคณะรัฐมนตรี ฉบับวันที่ 10 เมษายน 2561)

ด้วยการสแกน QR Code

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติเทคโนโลยีป้องกันประเทศ พ.ศ. ....**

 คณะรัฐมนตรีมีมติอนุมัติและรับทราบดังนี้

 1. อนุมัติหลักการร่างพระราชบัญญัติเทคโนโลยีป้องกันประเทศ พ.ศ. .... ตามที่กระทรวงกลาโหมเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงพาณิชย์ กระทรวงอุตสาหกรรม และสำนักงบประมาณ ไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 2. รับทราบแผนในการจัดทำกฎหมายลำดับรอง กรอบระยะเวลา และกรอบสาระสำคัญของกฎหมายลำดับรองที่ต้องออกตามร่างพระราชบัญญัติดังกล่าว ตามที่กระทรวงกลาโหมเสนอ

 3. ให้ยกเว้นการดำเนินการตามมติคณะรัฐมนตรีเมื่อวันที่ 18 กรกฎาคม 2549 (เรื่อง ขั้นตอน การจัดตั้งองค์การมหาชน) และให้กระทรวงกลาโหมเร่งรัดดำเนินการตามมติคณะรัฐมนตรีดังกล่าว แล้วแจ้งผล การดำเนินการไปยังสำนักงานคณะกรรมการกฤษฎีกาเพื่อประกอบการพิจารณาของร่างพระราชบัญญัติดังกล่าวต่อไป

 4. ให้กระทรวงกลาโหมรับความเห็นของกระทรวงพาณิชย์ สำนักงาน ก.พ.ร. และสำนักงบประมาณไปพิจารณาดำเนินการต่อไปด้วย

 **สาระสำคัญของร่างพระราชบัญญัติ**

 1. กำหนดคำนิยาม “เทคโนโลยีป้องกันประเทศ” “การพัฒนา” “อุตสาหกรรมป้องกันประเทศ”

 2. กำหนดให้มีคณะกรรมการจำนวน 2 คณะ ดังนี้

 2.1 คณะกรรมการนโยบายเทคโนโลยีป้องกันประเทศทำหน้าที่หลักในการกำหนดนโยบายและเป้าหมายในด้านเทคโนโลยีป้องกันประเทศและอุตสาหกรรมป้องกันประเทศ กำหนดแนวทางในการส่งเสริมและสนับสนุนให้ภาครัฐและภาคเอกชนในการดำเนินกิจการเทคโนโลยีป้องกันประเทศ เป็นต้น

 2.2 คณะกรรมการสำนักงานเทคโนโลยีป้องกันประเทศทำหน้าที่หลักในการควบคุมดูแลกิจการทั่วไปของสำนักงาน

 3. กำหนดให้มี “สำนักงานเทคโนโลยีป้องกันประเทศ” หรือ สทป. เป็นหน่วยงานของรัฐ มีฐานะเป็นนิติบุคคล และไม่เป็นส่วนราชการตามกฎหมายว่าด้วยระเบียบบริหารราชการแผ่นดิน หรือรัฐวิสาหกิจ ตามกฎหมายว่าด้วยวิธีการงบประมาณและกฎหมายอื่น

 4. กำหนดให้ สทป. ดำเนินการวิจัยและพัฒนาเทคโนโลยีป้องกันประเทศเป็นวัตถุประสงค์หลัก โดยได้เพิ่มเติมในวัตถุประสงค์ด้านสำคัญ เช่น

 4.1 การศึกษา ค้นคว้า วิจัย และพัฒนานวัตกรรมและเทคโนโลยีป้องกันประเทศ เพื่อนำไปสู่อุตสาหกรรมป้องกันประเทศ

 4.2 การผลิต ประกอบรวม ปรับปรุง ซ่อมสร้าง เปลี่ยนสถานะ แปรสภาพ ขาย แลกเปลี่ยน ให้ ให้ยืม ให้เช่า และให้บริการเกี่ยวกับเทคโนโลยีป้องกันประเทศ รวมถึงการส่งออกไปนอกราชอาณาจักร

 4.3 การส่งเสริมและสนับสนุนกิจการอุตสาหกรรมป้องกันประเทศของกระทรวงกลาโหม หน่วยงานอื่นของรัฐ และภาคเอกชน ตลอดจนการพัฒนาบุคลากรด้านเทคโนโลยีป้องกันประเทศ

 4.4 การทดสอบและรับรองผลการทดสอบตามมาตรฐานยุทโธปกรณ์และยุทธภัณฑ์

 5. กำหนดให้ สทป. ได้รับยกเว้นไม่ต้องปฏิบัติตามกฎหมายว่าด้วยการควบคุมยุทธภัณฑ์ กฎหมายว่าด้วยโรงงานผลิตอาวุธของเอกชน กฎหมายว่าด้วยโรงงานอุตสาหกรรม และกฎหมายว่าด้วยอาวุธปืน เครื่องกระสุนปืน วัตถุระเบิด ดอกไม้เพลิง และสิ่งเทียมอาวุธปืน

**2. เรื่อง ร่างพระราชบัญญัติการดูแลผลประโยชน์ของคู่สัญญา (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการและรับทราบดังนี้

 1. อนุมัติหลักการร่างพระราชบัญญัติการดูแลผลประโยชน์ของคู่สัญญา (ฉบับที่ ..) พ.ศ. .... ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสมาคมธนาคารไทยไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 2. รับทราบแผนในการจัดทำกฎหมายลำดับรอง กรอบระยะเวลา และกรอบสาระสำคัญของกฎหมายลำดับรองที่ออกตามร่างพระราชบัญญัติดังกล่าว ตามที่กระทรวงการคลังเสนอ

 3. ให้กระทรวงการคลังรับความเห็นของสมาคมธนาคารไทยไปพิจารณาดำเนินการต่อไป

 **สาระสำคัญของร่างพระราชบัญญัติ**

 1. **กำหนดแก้ไขเพิ่มเติมบทนิยาม** “คู่สัญญา” หมายความว่า คู่สัญญาตามสัญญา**ต่างตอบแทน** เพื่อให้คู่สัญญาทุกประเภทสามารถทำสัญญาดูแลผลประโยชน์ตามพระราชบัญญัติฯ ฉบับนี้ได้

 2. **กำหนดแก้ไขเพิ่มเติมหน้าที่ของผู้ดูแลผลประโยชน์ของคู่สัญญา** โดยให้ผู้ดูแลผลประโยชน์ของคู่สัญญามีหน้าที่ในการดูแลให้คู่สัญญาปฏิบัติการชำระหนี้ตามระยะเวลาและเงื่อนไขที่กำหนดไว้ในสัญญาดูแลผลประโยชน์ โดยดูแลรักษาเงิน ทรัพย์สิน หรือเอกสารอันเป็นหลักฐานแห่งหนี้ตามความต้องการของคู่สัญญาที่คู่สัญญาได้ส่งมอบให้อยู่ในความครอบครองของตน พร้อมทั้งดำเนินการส่งมอบเงินหรือจัดให้มีการโอนกรรมสิทธิ์หรือสิทธิในทรัพย์สินให้แก่คู่สัญญา

 3. **กำหนดให้กรณีที่คู่สัญญาตกลงกันให้ผู้ดูแลผลประโยชน์ของคู่สัญญามีหน้าที่ดูแลการปฏิบัติตามสัญญาที่มีการชำระเงิน** ให้ผู้ดูแลผลประโยชน์ของคู่สัญญาดำเนินการ**เปิดบัญชีดูแลผลประโยชน์**เพื่อสัญญา รายนั้นกับสถาบันการเงิน และนำเงินที่ได้รับจากคู่สัญญาฝ่ายที่ต้องชำระเงินฝากไว้ในบัญชีดูแลผลประโยชน์ดังกล่าวภายในหนึ่งวันทำการ และให้ผู้ดูแลผลประโยชน์ของคู่สัญญา**ออกเป็นหลักฐานรับรองการฝากเงิน**ส่งให้คู่สัญญา ฝ่ายที่ต้องชำระเงินทุกครั้ง

 4. **กำหนดให้กรณีที่ทรัพย์สินที่คู่สัญญาต้องส่งมอบหรือโอนสิทธิเป็นอสังหาริมทรัพย์ที่มีหนังสือแสดงสิทธิในที่ดิน หรือหนังสือกรรมสิทธิ์ห้องชุด ให้ผู้ดูแลผลประโยชน์ของคู่สัญญามีหนังสือแจ้งให้พนักงานเจ้าหน้าที่**ตามประมวลกฎหมายที่ดิน หรือพนักงานเจ้าหน้าที่ตามกฎหมายว่าด้วยอาคารชุดทราบ

 5. **กำหนดแก้ไขเพิ่มเติมให้คณะกรรมการกำกับการประกอบกิจการดูแลผลประโยชน์มีอำนาจและหน้าที่**ในการกำกับดูแลและส่งเสริมการประกอบกิจการดูแลผลประโยชน์ ออกประกาศกำหนดหลักเกณฑ์เกี่ยวกับการประกอบกิจการดูแลผลประโยชน์ของคู่สัญญาตามมาตรา 17 และกำหนดหลักเกณฑ์ วิธีการ เงื่อนไขและแนวปฏิบัติในการพิจารณาปัญหาที่อาจเกิดขึ้นอันเนื่องมาจากการใช้บังคับตามพระราชบัญญัตินี้

 6. **กำหนดแก้ไขเพิ่มเติมบทกำหนดโทษทางปกครอง** โดยในกรณีที่ปรากฏแก่คณะกรรมการกำกับการประกอบกิจการดูแลผลประโยชน์ว่า ผู้ดูแลผลประโยชน์ของคู่สัญญาผู้ใดดำเนินกิจการฝ่าฝืนหรือไม่ปฏิบัติตามที่คณะกรรมการฯ ประกาศกำหนดเกี่ยวกับเรื่องอัตราค่าตอบแทนหรือค่าบริการในการปฏิบัติหน้าที่ของผู้ดูแลผลประโยชน์ของคู่สัญญา หรือกรณีไม่ออกหลักฐานรับรองการฝากเงินให้กับคู่สัญญาฝ่ายที่ต้องชำระเงิน รวมทั้ง กรณีที่ไม่ได้แจ้งเรื่องการฝากเงินเพื่อชำระหนี้ตามสัญญาของคู่สัญญาฝ่ายที่ต้องชำระเงินให้คู่สัญญาอีกฝ่ายทราบ ให้คณะกรรมการพิจารณามีคำสั่งลงโทษปรับทางปกครอง**ไม่เกินห้าแสนบาท**

**3. เรื่อง ร่างกฎกระทรวงกำหนดราชการอื่นที่ไม่อยู่ภายใต้บังคับพระราชบัญญัติการเดินอากาศ พ.ศ. 2497 พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดราชการอื่นที่ไม่อยู่ภายใต้บังคับพระราชบัญญัติการเดินอากาศ พ.ศ. 2497 พ.ศ. .... ตามที่กระทรวงคมนาคม (คค.) เสนอ และให้ส่งสำนักงานคณะกรรมการกฤษฎีกาตรวจพิจารณาแล้วดำเนินการต่อไปได้

 **สาระสำคัญของร่างกฎกระทรวงฯ** เป็นการกำหนดเพิ่มเติมให้สำนักข่าวกรองแห่งชาติ (สขช.) เป็นราชการอื่นที่ได้รับยกเว้นไม่อยู่ภายใต้บังคับพระราชบัญญัติการเดินอากาศ พ.ศ. 2497 เพื่อให้สอดคล้องกับภารกิจของ สขช. ด้านความมั่นคงของชาติ และตัดกรมศุลกากรออกเนื่องจากได้ถูกกำหนดให้เป็นหน่วยงานที่ไม่อยู่ภายใต้บังคับพระราชบัญญัติการเดินอากาศ พ.ศ. 2597 ตามมาตรา 5 แห่งพระราชบัญญัติการเดินอากาศ พ.ศ. 2497 ซึ่งแก้ไขเพิ่มเติม โดยพระราชบัญญัติการเดินอากาศ (ฉบับที่ 12) พ.ศ. 2553 แล้ว

**4. เรื่อง ร่างระเบียบกระทรวงการคลังว่าด้วยการเบิกจ่ายค่าตอบแทน เงินเพิ่มการครองชีพชั่วคราวและ เงินช่วยเหลือสมาชิกกองอาสารักษาดินแดน กระทรวงมหาดไทย (ฉบับที่ ..) พ.ศ. ....**

 คณะรัฐมนตรีมีมติเห็นชอบในหลักการร่างระเบียบกระทรวงการคลังว่าด้วยการเบิกจ่ายค่าตอบแทน เงินเพิ่มการครองชีพชั่วคราวและเงินช่วยเหลือสมาชิกกองอาสารักษาดินแดน กระทรวงมหาดไทย (ฉบับที่ ..) พ.ศ. .... ตามที่กระทรวงการคลัง (กค.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดำเนินการต่อไปได้

 **สาระสำคัญของร่างระเบียบ**

 1. กำหนดให้ระเบียบนี้ใช้บังคับตั้งแต่วันที่ 1 ตุลาคม 2560 เป็นต้นไป

 2. กำหนดให้ปรับขยายขั้นเงินค่าตอบแทนของสมาชิกกองอาสารักษาดินแดนจากเดิมที่มีจำนวน

13 ขั้น ให้เท่ากับเงินเดือนของอาสาสมัครทหารพรานที่มีจำนวน 33 ขั้น

 3. ให้ยกเลิกบัญชีเงินค่าตอบแทนของสมาชิกกองอาสารักษาดินแดนท้ายระเบียบกระทรวงการคลังฯ และกำหนดบัญชีเงินค่าตอบแทนของสมาชิกกองอาสารักษาดินแดนใหม่โดยให้ใช้ท้ายร่างระเบียบกระทรวงการคลังฯ (ปรับขยายขั้นเงินค่าตอบแทนให้เท่ากับเงินเดือนของอาสาสมัครทหารพราน)

 4. กำหนดให้ปรับเงินค่าตอบแทนของสมาชิกกองอาสารักษาดินแดนกระทรวงมหาดไทยที่ได้รับอยู่เดิมเข้าสู่อัตราเงินค่าตอบแทนในบัญชีท้ายระเบียบนี้ โดยให้สมาชิกกองอาสารักษาดินแดนได้รับเงินค่าตอบแทน ในอัตราที่เท่ากันหรือใกล้เคียงกันแต่ไม่น้อยกว่าที่ได้รับอยู่เดิม

|  |
| --- |
| **เศรษฐกิจ- สังคม** |

**5. เรื่อง ขอความเห็นชอบโครงการบ้านพักข้าราชการ (บ้านหลวง) ปี 2561 ภายใต้แผนแม่บทการพัฒนา ที่อยู่อาศัย ระยะ 20 ปี (พ.ศ. 2560 – 2579)**

 คณะรัฐมนตรีพิจารณาการขอความเห็นชอบโครงการบ้านพักข้าราชการ (บ้านหลวง) ปี 2561 ภายใต้แผนแม่บทการพัฒนาที่อยู่อาศัย ระยะ 20 ปี (พ.ศ. 2560 – 2579) ตามที่กระทรวงการพัฒนาสังคมและ ความมั่นคงของมนุษย์ (พม.) เสนอ แล้วมีมติดังนี้

 1. เห็นชอบในหลักการโครงการบ้านพักข้าราชการ (บ้านหลวง) ปี 2561 ภายใต้แผนแม่บท การพัฒนาที่อยู่อาศัย ระยะ 20 ปี (พ.ศ. 2560 – 2579) ดำเนินการโดยกรมประชาสัมพันธ์ ภายในวงเงินงบประมาณ 153.9932 ล้านบาท ตามที่ พม. เสนอ ทั้งนี้ ให้กรมประชาสัมพันธ์รับความเห็นของกระทรวงการคลังและสำนักงบประมาณไปพิจารณาและดำเนินการต่อไป

 2. ให้กรมประชาสัมพันธ์พิจารณาแนวทางการจัดรัฐสวัสดิการอย่างเหมาะสม โดยให้กำหนดหลักเกณฑ์การคัดเลือกกลุ่มเป้าหมายเข้าพักอาศัยในโครงการให้มีความชัดเจน โดยให้ความสำคัญกับกลุ่มข้าราชการผู้มีรายได้น้อยเป็นลำดับแรก รวมถึงจัดทำมาตรการดำเนินการเกี่ยวกับที่อยู่อาศัย เช่น การจัดระเบียบการอยู่อาศัย การเก็บค่าใช้จ่ายส่วนกลางสำหรับใช้ในการบำรุงรักษาอาคารและสภาพแวดล้อมทั่วไป และกำหนดเงื่อนไขระยะเวลาในการอยู่อาศัยของโครงการ เช่น เมื่อข้าราชการมีระดับรายได้เกินกว่าเกณฑ์ที่กำหนดต้องออกจากโครงการและไปใช้สิทธิอื่น ตลอดจนพิจารณารูปแบบการก่อสร้างและขนาดการลงทุนที่เหมาะสมและเป็นไปตามบัญชีราคามาตรฐานสิ่งก่อสร้างของสำนักงบประมาณเพื่อให้การใช้งบประมาณของภาครัฐเกิดประโยชนฺสูงสุด ตามความเห็นของสำนักงานคณะกรรมการพัฒนาการเศรษฐกิจและสังคมแห่งชาติ

 3. การดำเนินโครงการทำนองนี้ในโอกาสต่อไป ให้ พม. และหน่วยงานที่เกี่ยวข้องคำนึงถึง ความเหมาะสมและความสะดวกในการเดินทางของข้าราชการจากบ้านไปที่ทำงานเพื่อให้สามารถลดภาระค่าใช้จ่ายของข้าราชการกลุ่มเป้าหมายได้อย่างแท้จริง

 **สาระสำคัญของเรื่อง**

 พม. รายงานว่า

 1. โครงการบ้านพักข้าราชการ (บ้านหลวง) ภายใต้แผนแม่บทการพัฒนาที่อยู่อาศัย ระยะ 20 ปี (พ.ศ. 2560 – 2579) เป็นการจัดที่อยู่อาศัยในรูปแบบรัฐสวัสดิการ จำนวน 25,000 หน่วย แบ่งเป็น 2 ระยะ คือ ระยะที่ 1 (พ.ศ. 2560 – 2564) จำนวน 12,500 หน่วย และระยะที่ 2 (พ.ศ. 2565 – 2569) จำนวน 12,500 หน่วย โดยมุ่งเน้นการสร้างขวัญและกำลังใจให้กับข้าราชการ และเจ้าหน้าที่ชั้นผู้น้อยที่ต้องปฏิบัติหน้าที่ห่างไกลจากภูมิลำเนาของตน รวมทั้งการแก้ไขปัญหาการขาดแคลนที่อยู่อาศัยที่เหมาะสมในพื้นที่ที่ปฏิบัติงานอยู่ โดยให้ การเคหะแห่งชาติ (กคช.) เป็นผู้ดำเนินโครงการแทนส่วนราชการที่มีความต้องการ

 2. ในปี 2559 หน่วยงานรัฐ 5 หน่วยงาน ได้แก่ กองบัญชาการกองทัพไทย กองทัพบก กองทัพเรือ กองทัพอากาศ และ ตช. ได้ดำเนินโครงการบ้านพักข้าราชการ (บ้านหลวง) ตามมติคณะรัฐมนตรี เมื่อวันที่ 24 พฤษภาคม 2559 แล้ว โดยการเคหะแห่งชาติ (กคช.) รับทราบความก้าวหน้าการดำเนินโครงการฯ ว่าไม่สามารถดำเนินการขอตั้งงบประมาณได้ทันในปีงบประมาณ 2560 พร้อมทั้ง สงป. ได้ชี้แจงเพิ่มเติมการขอจัดทำโครงการต้องดำเนินการให้สอดคล้องกับร่างบัญชีราคามาตรฐานการออกแบบอาคารที่ทำการอาคารอยู่อาศัยรวมและบ้านพัก (ตามมติคณะรัฐมนตรีเมื่อวันที่ 5 เมษายน 2559) จึงได้ขอตั้งงบประมาณเพื่อดำเนินโครงการดังกล่าว

ในปี 2561

 3. ในปีงบประมาณ 2560 พม. และ กคช. ได้ดำเนินการตรวจสอบความต้องการบ้านพักข้าราชการ (บ้านหลวง) ของข้าราชการ พร้อมพื้นที่สำหรับจัดทำโครงการประกอบการเสนอขออนุมัติคณะรัฐมนตรีเพื่อจัดทำโครงการบ้านพักข้าราชการ (บ้านหลวง) จากหน่วยราชการต่าง ๆ จำนวน 19 กระทรวง 2 สำนัก โดยมีหน่วยงานที่มีความพร้อมดำเนินการ จำนวน 1 หน่วยงาน ได้แก่ กรมประชาสัมพันธ์ ซึ่งได้เสนอขอจัดทำโครงการ จำนวน 10 โครงการ รวม 192 หน่วย ภายในวงเงิน 153.9932 ล้านบาท

**6. เรื่อง แผนบูรณาการป้องกันและลดอุบัติเหตุทางถนนช่วงเทศกาลสงกรานต์ พ.ศ. 2561**

 คณะรัฐมนตรีมีมติรับทราบแผนบูรณาการป้องกันและลดอุบัติเหตุทางถนนช่วงเทศกาลสงกรานต์

พ.ศ. 2561 ตามที่ศูนย์อำนวยการความปลอดภัยทางถนนเสนอ

 **สาระสำคัญของเรื่อง**

คณะกรรมการนโยบายการป้องกันและลดอุบัติเหตุทางถนนแห่งชาติ ได้มีมติในคราวการประชุม ครั้งที่ 1/2561 เมื่อวันที่ 23 มีนาคม 2561 เห็นชอบแผนบูรณาการป้องกันและลดอุบัติเหตุทางถนนช่วงเทศกาลสงกรานต์ พ.ศ. 2561 เพื่อให้หน่วยงานที่เกี่ยวข้อง จังหวัด และอำเภอ ใช้เป็นกรอบแนวทางในการดำเนินการป้องกันและลดอุบัติเหตุทางถนนช่วงเทศกาลสงกรานต์ พ.ศ. 2561 โดยสรุปสาระสำคัญ ดังนี้

 1. หัวข้อหลักในการรณรงค์ ใช้ชื่อว่า “ขับรถมีน้ำใจ รักษาวินัยจราจร”

 2. ช่วงเวลาการดำเนินการระหว่างวันที่ 11 เมษายน 2561 – 17 เมษายน 2561

3. เป้าหมายการดำเนินการในภาพรวม

1) เพื่อให้ประชาชนเดินทางสัญจรอย่างปลอดภัยในช่วงเทศกาลสงกรานต์ พ.ศ. 2561

2) สถิติการเกิดอุบัติเหตุทางถนน จำนวนผู้เสียชีวิต และจำนวนผู้บาดเจ็บ (admit) ลดลง เมื่อเทียบกับค่าเฉลี่ยช่วงเทศกาลสงกรานต์ 3 ปีย้อนหลัง โดยให้จังหวัด อำเภอ และองค์กรปกครอง
ส่วนท้องถิ่นประเมินผลการดำเนินงาน โดยนำข้อมูลตามระบบการรายงานข้อมูลอุบัติเหตุทางถนน (e-report) ของกรมป้องกันและบรรเทาสาธารณภัย ในช่วงเทศกาล มาวิเคราะห์และกำหนดแผนงาน วิธีการปฏิบัติงาน
ให้เกิดประสิทธิผลและมีประสิทธิภาพ เน้นการเฝ้าระวังเป็นพิเศษในอำเภอที่มีสถิติความเสี่ยงต่อการเกิดอุบัติเหตุทางถนนสูง

3) จังหวัดมีมาตรการเพิ่มประสิทธิภาพการทำงานเพื่อลดจำนวนผู้ถูกดำเนินคดี
ดื่มสุราแล้วขับขี่ ขับรถเร็วเกินกว่ากฎหมายกำหนด ตัดหน้ากระชั้นชิด ไม่คาดเข็มขัดนิรภัย และไม่สวมหมวกนิรภัย

4) ประชาชนตระหนักถึงความสำคัญของการปฏิบัติตามกฎหมาย ระเบียบ และวินัยจราจรอย่างเคร่งครัด

5) ลดจำนวนการเกิดอุบัติเหตุ การบาดเจ็บและเสียชีวิตของผู้ใช้รถจักรยานยนต์ โดยเฉพาะกรณีไม่มีใบขับขี่ ไม่สวมหมวกนิรภัย

6) ประชาชนผู้ใช้รถรับรู้และตระหนักถึงความสำคัญของการทำประกันภัยภาคบังคับ (ประกันภัย พ.ร.บ.) และมีจำนวนผู้ทำประกันภัยภาคบังคับและภาษีประจำปีเพิ่มขึ้น

7) ส่งเสริมการจัดกิจกรรมและการเฉลิมฉลองในช่วงเทศกาลสงกรานต์ที่มีความปลอดภัยและปลอดเครื่องดื่มแอลกอฮอล์ โดยการกำหนดพื้นที่ควบคุมความปลอดภัย และเน้นควบคุมผู้ใช้รถจักรยานยนต์

8) ลดจำนวนการเกิดอุบัติเหตุ การบาดเจ็บและเสียชีวิตจากอุบัติเหตุทางถนน
ของชาวต่างประเทศ

4. มาตรการป้องกันและลดอุบัติเหตุทางถนน

4.1 มาตรการการลดปัจจัยเสี่ยงด้านคน ประกอบด้วย

1) การบังคับใช้กฎหมายอย่างเข้มงวด จริงจัง และต่อเนื่อง โดยเน้นสาเหตุหลักที่ก่อให้เกิดอุบัติเหตุและเสียชีวิต ได้แก่ จักรยานยนต์ไม่ปลอดภัย เมาแล้วขับ ขับรถเร็วเกินกว่ากฎหมายกำหนด และตัดหน้ากระชั้นชิด รวมทั้งให้ดำเนินการตามมาตรการ 1ร. 2ส. 3ข. 4ม. (10 รสขม) กฎหมายเกี่ยวกับ
การควบคุมเครื่องดื่มแอลกอฮอล์ กฎหมายสุรา กฎหมายคุ้มครองเด็ก และกฎหมายสถานบริการ กฎหมายทางหลวง กฎหมายการขนส่งทางบก กฎหมายลักษณะปกครองท้องที่ กฎหมายที่อยู่ในความรับผิดชอบขององค์กรปกครองส่วนท้องถิ่น รวมถึงกฎหมายอื่นที่เกี่ยวข้อง และกรณีเกิดอุบัติเหตุที่มีผู้บาดเจ็บหรือเสียชีวิตให้ตรวจวัดปริมาณแอลกอฮอล์ผู้ขับขี่ทุกราย

ทั้งนี้ ให้ดำเนินมาตรการด้านกฎหมายต่าง ๆ ควบคู่กับการประชาสัมพันธ์ สื่อสาร สร้างความรู้ ความเข้าใจถึงแนวทางการบังคับใช้กฎหมายในช่วงควบคุมเข้มข้นให้ประชาชนรับทราบล่วงหน้าอย่างต่อเนื่อง และหากมีการกระทำผิดกฎหมายในช่วงการควบคุมเข้มข้น ให้มีการบังคับใช้กฎหมายอย่างเข้มงวดและให้มีการปรับในอัตราโทษสูงสุดทุกกรณี

2) ด้านสังคมและชุมชน

(1) สำรวจและเก็บข้อมูลผู้ที่มีพฤติกรรมเสี่ยง

(2) ใช้กลไก “สถาบันครอบครัว” ในการควบคุมปัจจัยเสี่ยง

(3) ประชาสัมพันธ์โดยใช้รูปแบบ “เคาะประตูบ้าน”

(4) จัดให้มีพื้นที่เล่นน้ำสงกรานต์ที่มีความปลอดภัยและปลอดเครื่องดื่มแอลกอฮอล์ทุกชนิด (Zoning)

(5) สำรวจข้อมูลสถานที่ที่จะมีการจัดกิจกรรมหรือจัดงานเฉลิมฉลองในช่วงเทศกาลสงกรานต์ในพื้นที่ทุกแห่ง และส่งเสริมให้มีการจัดกิจกรรมในเชิงสร้างสรรค์และไม่มีแอลกอฮอล์ พร้อมทั้ง กำกับ ดูแลให้ผู้ประกอบการจัดทำแผนการรักษาความปลอดภัยและอำนวยความสะดวกด้านการจราจรเพื่อประกอบการขออนุญาตจัดงาน ทั้งนี้ ในกรณีการจัดงาน midnight สงกรานต์ ต้องมีการตรวจสอบ ควบคุม ดูแลความปลอดภัยอย่างเข้มข้น

(6) จัดทำ “ประชาคมชุมชน/หมู่บ้าน” กำหนดข้อปฏิบัติด้านความปลอดภัยทางถนน ให้ประชาชนถือปฏิบัติ เพื่อลดปัจจัยเสี่ยง และพฤติกรรมเสี่ยงของผู้ใช้รถใช้ถนนในพื้นที่

(7) จัดตั้ง “ด่านชุมชน” เพื่อสกัดกลุ่มเสี่ยงและลดพฤติกรรมเสี่ยงที่อาจก่อให้เกิดอุบัติเหตุในการใช้รถใช้ถนนของคนในพื้นที่

(8) เชิญชวนอาสาสมัคร สอดส่อง เฝ้าระวังผู้มีพฤติกรรมเสี่ยง

3) ด้านการประชาสัมพันธ์และสร้างจิตสำนึกความปลอดภัยทางถนน

(1) ให้จังหวัด กรุงเทพมหานคร และหน่วยงานที่เกี่ยวข้องทุกภาคส่วนประชาสัมพันธ์ผ่านสื่อทุกชนิดให้ประชาชนรับทราบ โดยเน้นย้ำประเด็นเกี่ยวกับจักรยานยนต์ การบรรทุกท้ายกระบะ การเมาแล้วขับ และการใช้อุปกรณ์นิรภัย และสถานการณ์การเกิดอุบัติเหตุทางถนนช่วงเทศกาลสงกรานต์ พ.ศ. 2561 ในพื้นที่

(2) ให้จังหวัด กรุงเทพมหานคร และหน่วยงานที่เกี่ยวข้องทุกภาคส่วนจัดทำแผนงานการประชาสัมพันธ์และจัดกิจกรรมเพื่อรณรงค์ประชาสัมพันธ์อย่างจริงจัง ต่อเนื่อง โดยให้ความสำคัญกับการใช้สื่อในพื้นที่ทุกช่องทางและการใช้สื่อสังคมออนไลน์เพื่อเข้าถึงทุกกลุ่มเป้าหมาย พร้อมทั้งให้ผู้ใหญ่บ้าน ผู้นำชุมชนเผยแพร่ประชาสัมพันธ์แนวทางความรู้ด้านความปลอดภัยทางถนน ผ่านหอกระจายข่าว เสียงตามสาย และวิทยุชุมชน เพื่อให้ประชาชนในพื้นที่รับทราบและปฏิบัติ

(3) ให้จังหวัด กรุงเทพมหานคร และหน่วยงานที่เกี่ยวข้องทุกภาคส่วนรณรงค์ประชาสัมพันธ์และขอความร่วมมือผู้ขับขี่ให้เปิดไฟหน้ารถในตอนกลางวันเพื่อเพิ่มทัศนวิสัยในการขับขี่

(4) ให้จังหวัด กรุงเทพมหานคร และหน่วยงานที่เกี่ยวข้องทุกภาคส่วนประชาสัมพันธ์ข้อมูลเกี่ยวกับสิทธิ ความคุ้มครอง และประโยชน์ของการทำประกันภัยภาคบังคับตามพระราชบัญญัติคุ้มครองผู้ประสบภัยจากรถ พ.ศ. 2535 (ประกันภัย พ.ร.บ.) และข้อยกเว้นในกรมกรรม์ประกันภัยรถยนต์ กรณีเกิดอุบัติเหตุขึ้นแล้วตรวจพบว่า ผู้ขับรถยนต์ที่ทำประกันภัยรถมีปริมาณแอลกอฮอล์ในเลือดเกินกว่า 50 มิลลิกรัมเปอร์เซ็นต์ จะไม่ได้รับความคุ้มครองทั้งชีวิตและทรัพย์สินจากกรมธรรม์ประกันภัย

4) ด้านภาครัฐ

ให้หน่วยงานที่เกี่ยวข้องทุกภาคส่วน ทั้งส่วนกลาง ส่วนภูมิภาค และ
ส่วนท้องถิ่น กำชับให้ข้าราชการ พนักงาน และเจ้าหน้าที่ของรัฐในสังกัดถือปฏิบัติตามนโยบายด้านความปลอดภัยทางถนน และมติคณะรัฐมนตรี เมื่อวันที่ 28 เมษายน 2546 หากไม่ปฏิบัติตามถือว่าฝ่าฝืนไม่ปฏิบัติตามกฎหมาย และให้ผู้บังคับบัญชาพิจารณาดำเนินการลงโทษทางวินัยต่อไป

 4.2 มาตรการการลดปัจจัยเสี่ยงด้านถนนและสภาพแวดล้อม ประกอบด้วย

1) ถนนปลอดภัย “1 ท้องถิ่น 1 ถนนปลอดภัย” โดยให้กำหนดมาตรการบังคับใช้กฎหมายที่เคร่งครัด จริงจัง และต่อเนื่อง ปรับปรุงกายภาพถนนและสภาพแวดล้อม และประชาสัมพันธ์ให้ประชาชนในพื้นที่รับทราบ เพื่อลดปัจจัยเสี่ยงการเกิดอุบัติเหตุและสร้างวินัยจราจรให้กับผู้ใช้รถใช้ถนน

2) ให้หน่วยงานที่เกี่ยวข้องสำรวจและตรวจสอบลักษณะกายภาพ ของถนน จุดเสี่ยง จุดอันตราย จุดที่เกิดอุบัติเหตุบ่อยครั้ง และจุดที่เกิดอุบัติเหตุใหญ่ เพื่อดำเนินการปรับปรุง แก้ไข ซ่อมแซมให้มีความปลอดภัย รวมทั้งขอความร่วมมือผู้รับจ้างก่อสร้าง/ซ่อมแซมถนนให้เร่งดำเนินการให้แล้วเสร็จก่อนเทศกาลสงกรานต์ พ.ศ. 2561 หรือกรณีที่ดำเนินการไม่แล้วเสร็จให้ติดตั้งเครื่องหมาย ป้ายเตือนให้ชัดเจน เพื่อให้ประชาชนผู้ใช้รถใช้ถนนสังเกตเห็นได้ชัดเจน

3) ให้กระทรวงคมนาคมรวบรวมข้อมูลเส้นทางที่มีการเกิดอุบัติเหตุบ่อยครั้งหรือเส้นทางที่มีการซ่อมแซม ก่อสร้าง และประสานสำนักงานตำรวจแห่งชาติเพื่อกำหนดแนวทาง ในการดำเนินการในส่วนที่เกี่ยวข้องให้สอดคล้องกับสภาพปัญหา เช่น การอำนวยความสะดวกจราจร การตั้งจุดตรวจ เป็นต้น

4) ให้กระทรวงคมนาคมกำหนดแนวทางการแก้ไขปัญหาบริเวณ จุดตัดทางรถไฟ ที่ชัดเจน และประสานจังหวัดและกรุงเทพมหานครให้ดำเนินการตามแนวทางการแก้ไขปัญหาบริเวณจุดตัดทางรถไฟ เพื่อให้มีความปลอดภัยในการสัญจร

5) ให้จัดจุดพักรถ และจุดบริการต่างๆ เพิ่มเติม เพื่ออำนวยความสะดวกให้กับประชาชนผู้ใช้รถใช้ถนน

6) ให้จัดเตรียมช่องทางพิเศษ (Reversible Lane) ทางเลี่ยง ทางลัด และจัดทำป้ายเตือนป้ายแนะนำต่าง ๆ ให้ชัดเจน เพื่ออำนวยความสะดวกให้กับประชาชน

7) ให้ตรวจสอบสิ่งอันตรายข้างทาง (Roadside Hazards) และปรับปรุงแก้ไขให้อยู่ในสภาพที่สมบูรณ์

8) ให้หน่วยงานที่เกี่ยวข้อง จังหวัด และกรุงเทพมหานคร สำรวจ ตรวจสอบ ป้ายเตือนป้ายสัญลักษณ์ต่าง ๆ สัญญาณจราจร ไฟส่องสว่าง เพื่อดำเนินการปรับปรุงแก้ไขให้มีความสมบูรณ์ และติดตั้งในบริเวณที่เหมาะสมมองเห็นได้ชัดเจน

 4.3 มาตรการการลดปัจจัยเสี่ยงด้านยานพาหนะ

1) ให้กำหนดมาตรการ แนวทาง เพื่อกำกับ ควบคุม ดูแลรถโดยสารสาธารณะ และ รถโดยสารไม่ประจำทาง พนักงานขับรถโดยสาร พนักงานประจำรถ และตรวจสอบสภาพรถโดยสารสาธารณะและ รถโดยสารไม่ประจำทางให้ถูกต้องตามระเบียบ กฎหมาย โดยให้เพิ่มความเข้มงวดกับรถโดยสารสาธารณะ และ รถโดยสารไม่ประจำทาง 2 ชั้น

2) ให้กรมการขนส่งทางบก สำนักงานตำรวจแห่งชาติ และบริษัทขนส่งจำกัด บูรณาการร่วมกันในการตรวจสอบ กำกับ ดูแล ควบคุมอย่างเข้มงวดไม่ให้มีรถเสริมที่ผิดกฎหมาย

3) ให้ขอความร่วมมือกลุ่มผู้ประกอบการขนส่งด้วยรถบรรทุกให้หยุดประกอบกิจการหรือหลีกเลี่ยงการใช้รถบรรทุกในการประกอบกิจการในช่วงเทศกาลสงกรานต์ พ.ศ. 2561

4) ประชาสัมพันธ์ให้ประชาชน ผู้ขับขี่ ตรวจสอบสภาพรถยนต์ก่อนออกเดินทางในช่วงเทศกาลสงกรานต์ พ.ศ. 2561

5) ให้เข้มงวด กวดขันกับผู้ใช้รถกระบะที่บรรทุกน้ำหนักเกิน

6) ให้เร่งตรวจสอบ และกวดขันให้ผู้มีรถประเภทต่างๆ ในครอบครองให้มีการตรวจสภาพรถ และดูแลให้อยู่ในสภาพที่พร้อมใช้งาน ดำเนินการชำระภาษีประจำปี และทำประกันภัยภาคบังคับตามพระราชบัญญัติคุ้มครองผู้ประสบภัยจากรถ พ.ศ. 2535 (ประกันภัย พ.ร.บ.) ให้ถูกต้อง โดยให้กระทรวงคมนาคม ร่วมกับสำนักงานตำรวจแห่งชาติดำเนินการตั้งแต่วันที่ 1 - 31 มีนาคม 2561

4.4 มาตรการดูแลความปลอดภัยให้แก่นักท่องเที่ยว

 1) ให้จังหวัดและกรุงเทพมหานคร บูรณาการร่วมกับหน่วยงานต่างๆ ที่เกี่ยวข้อง กำหนดแนวทางในการตรวจตรา ดูแลรักษาความสงบเรียบร้อย และความปลอดภัยให้แก่นักท่องเที่ยวทั้งชาวไทยและชาวต่างประเทศในสถานที่ท่องเที่ยว สถานบันเทิง พื้นที่เล่นน้ำสงกรานต์ที่มีความปลอดภัยและปลอดเครื่องดื่มแอลกอฮอล์ทุกชนิด (Zoning) และสถานที่จัดงานเฉลิมฉลองรื่นเริงทุกแห่ง

 2) ให้จังหวัดที่มีพรมแดนติดกับประเทศเพื่อนบ้าน จังหวัดที่เป็นแหล่งท่องเที่ยวและกรุงเทพมหานคร พิจารณาหามาตรการหรือแนวทางในการป้องกันและลดอุบัติเหตุทางถนนเป็นพิเศษ
ตามความเหมาะสมของพื้นที่

 3) ให้จังหวัดและกรุงเทพมหานคร กำกับ ดูแล และขอความร่วมมือ
สถานประกอบการที่มีธุรกิจบริการเช่ารถยนต์และรถจักรยานยนต์ ให้ตรวจสอบใบอนุญาตขับขี่ของนักท่องเที่ยวชาวไทยและชาวต่างประเทศก่อนให้เช่ารถทุกครั้ง พร้อมทั้งแนะนำ เน้นย้ำให้มีการใช้อุปกรณ์นิรภัยขณะขับขี่และปฏิบัติตามกฎหมายจราจรของประเทศไทยอย่างเคร่งครัด

 4) ประชาสัมพันธ์ให้ความรู้แก่นักท่องเที่ยวเกี่ยวกับกฎหมาย ระเบียบ
ข้อปฏิบัติ และข้อมูลการเดินทางในพื้นที่ ผ่านช่องการสื่อสารทุกรูปแบบ อย่างต่อเนื่อง โดยจัดทำข้อมูล
เป็นภาษาสากลเพื่อสร้างความเข้าใจกับนักท่องเที่ยวต่างชาติ

4.5 มาตรการความปลอดภัยทางน้ำ

 ให้กระทรวงคมนาคมบูรณาการทำงานร่วมกับจังหวัด (เฉพาะจังหวัดที่มี
การสัญจรทางน้ำและแหล่งท่องเที่ยวทางน้ำ) กรุงเทพมหานคร องค์กรปกครองส่วนท้องถิ่น และหน่วยงาน
ที่เกี่ยวข้องดำเนินการ ดังนี้

 1) กำหนดมาตรการ แนวทางการดูแลความปลอดภัยทางน้ำ เพื่อป้องกัน การเกิดอุบัติภัยต่างๆ และประชาชนเกิดความปลอดภัยในการสัญจรและท่องเที่ยว

 2) จัดตั้งศูนย์อำนวยความสะดวกและความปลอดภัยทางน้ำประจำท่าเทียบเรือ
ที่มีประชาชนและนักท่องเที่ยวใช้บริการหนาแน่น ทั้งในส่วนกลางและส่วนภูมิภาค ตรวจสอบความปลอดภัยของเรือโดยสารและโป๊ะเทียบ เพื่อให้มีความพร้อม

 3) จัดเจ้าหน้าที่ประจำท่าเทียบเรือสาธารณะที่มีประชาชนใช้บริการหนาแน่น ทั้งในส่วนกลางและส่วนภูมิภาค เพื่อให้คำแนะนำในการสัญจรทางน้ำ โดยเข้มงวดกวดขันมิให้เรือมีการบรรทุกผู้โดยสารเกินกว่าอัตราที่กำหนด และให้ผู้โดยสารสวมเสื้อชูชีพทุกครั้งที่มีการสัญจรทางเรือ

 4) ประสานงานผู้ประกอบการเรือโดยสารจัดเรือโดยสารไว้บริการให้เพียงพอกับความต้องการของประชาชนและนักท่องเที่ยว

 5) กำชับหน่วยงานในสังกัดซึ่งควบคุมดูแลท่าเรือและเรือที่ใช้ในการสัญจรทางน้ำทุกประเภทในบริเวณพื้นที่ชายทะเล หากพบว่ามีคลื่นลมแรงให้สั่งให้เรือโดยสารงดออกจากท่าเรือโดยเด็ดขาด

4.6 มาตรการด้านการช่วยเหลือหลังเกิดอุบัติเหตุ

 1) จัดเตรียมความพร้อมของโรงพยาบาล แพทย์ พยาบาล และหน่วยบริการการแพทย์ฉุกเฉิน ระบบการติดต่อสื่อสาร การสั่งการ ประสานงาน และการแบ่งมอบพื้นที่ความรับผิดชอบของหน่วยบริการการแพทย์ฉุกเฉินในเครือข่ายและดำเนินการช่วยเหลือผู้ประสบอุบัติเหตุทางถนน

 2) จัดเตรียมความพร้อมของหน่วยกู้ชีพ และกู้ภัย ทั้งด้านบุคลากร เครื่องมือ วัสดุอุปกรณ์การสั่งการ ระบบการติดต่อสื่อสาร และดำเนินการช่วยเหลือผู้ประสบอุบัติเหตุทางถนน

 3) การประชาสัมพันธ์ระบบการช่วยเหลือต่างๆ ที่ผู้ประสบเหตุควรจะได้รับ รวมทั้งประชาสัมพันธ์ให้ผู้ขับขี่ยานพาหนะทำประกันภัยตามพระราชบัญญัติคุ้มครองผู้ประสบภัยจากรถ พ.ศ. 2535

 4) จัดเตรียมความพร้อมของระบบการช่วยเหลือผู้ประสบเหตุ ณ จุดเกิดเหตุของ แต่ละพื้นที่ และบูรณาการการทำงานร่วมกันอย่างเหมาะสม

ทั้งนี้ ให้ใช้งบประมาณปกติของแต่ละหน่วยงานในการดำเนินงานช่วงเทศกาลสงกรานต์ พ.ศ. 2561 สำหรับองค์กรปกครองส่วนท้องถิ่นให้ถือปฏิบัติตามกฎหมาย ระเบียบที่เกี่ยวข้องในการเบิกค่าใช้จ่ายเกี่ยวกับการปฏิบัติงานของอาสาสมัครป้องกันภัยฝ่ายพลเรือนตามคำสั่งขององค์กรปกครองส่วนท้องถิ่น

5. แนวทางการดำเนินงาน

5.1 ช่วงเตรียมความพร้อมและช่วงการรณรงค์ ระหว่างวันที่ 1 มีนาคม 2561 ถึง วันที่ 10 เมษายน 2561

5.2 ช่วงควบคุมเข้มข้น ระหว่างวันที่ 11 เมษายน 2561 ถึงวันที่ 17 เมษายน 2561

6. ผลที่คาดว่าจะได้รับ

6.1 จำนวนครั้งการเกิดอุบัติเหตุ จำนวนผู้เสียชีวิต และจำนวนผู้บาดเจ็บ (admit) ลดลงเมื่อเทียบกับค่าเฉลี่ยช่วงเทศกาลสงกรานต์ 3 ปีย้อนหลัง

6.2 จำนวนรถจักรยานยนต์ที่เกิดอุบัติเหตุทางถนนลดลงเมื่อเทียบกับค่าเฉลี่ย
ช่วงเทศกาลสงกรานต์ 3 ปีย้อนหลัง

6.3 จำนวนครั้งการเกิดอุบัติเหตุใหญ่ลดลงเมื่อเทียบกับค่าเฉลี่ยช่วงเทศกาลสงกรานต์ 3 ปีย้อนหลัง

ในการนี้ กรมป้องกันและบรรเทาสาธารณภัย ในฐานะสำนักงานเลขานุการคณะกรรมการ

ศูนย์อำนวยการความปลอดภัยทางถนน ได้จัดกลุ่มการเฝ้าระวังการเกิดอุบัติเหตุทางถนนของอำเภอและสำนักงานเขต เพื่อให้จังหวัดใช้ประกอบการบริหารจัดการและพิจารณากำหนดแนวทางมาตรการต่างๆ ให้สอดคล้องกับสถานการณ์ปัญหาในแต่ละพื้นที่ โดยใช้ค่าเฉลี่ยจำนวนครั้งการเกิดอุบัติเหตุทางถนนย้อนหลัง 3 ปี ทั้งช่วงเทศกาลปีใหม่และสงกรานต์ เป็นฐานข้อมูลในการจัดกลุ่ม ดังนี้

1) อำเภอหรือสำนักงานเขตที่มีการเกิดอุบัติเหตุระดับสูงทั้งเทศกาลปีใหม่และสงกรานต์ จำนวน 109 อำเภอ

2) อำเภอหรือสำนักงานเขตที่มีการเกิดอุบัติเหตุระดับสูงเทศกาลใดเทศกาลหนึ่ง จำนวน 89 อำเภอ และ 1 สำนักงานเขต

3) อำเภอหรือสำนักงานเขตที่มีการเกิดอุบัติเหตุระดับน้อยถึงปานกลาง จำนวน 656 อำเภอ และ 38 สำนักงานเขต

4) อำเภอหรือสำนักงานเขตที่ไม่มีการเกิดอุบัติเหตุซึ่งส่งผลให้มีผู้เสียชีวิต ผู้บาดเจ็บนอนพักรักษาตัวในโรงพยาบาล (Admit) ทั้งช่วงเทศกาลปีใหม่และสงกรานต์ จำนวน 24 อำเภอ และ 11 สำนักงานเขต

รมช.มท. ............................./............./...........

ปลัดกระทรวง............................/............../...........

รองปลัดกระทรวง............ .............../............../...........

อธิบดี............................/............../...........

รองอธิบดี............................/............../...........

เลขานุการกรม............................/............../...........

ผู้อำนวยการกอง............................/............../...........



**7. เรื่อง โครงการประกันภัยข้าวนาปี ปีการผลิต 2561**

 คณะรัฐมนตรีมีมติเห็นชอบตามที่กระทรวงการคลัง (กค.) เสนอ ดังนี้

 1. เห็นชอบการดำเนินโครงการประกันภัยข้าวนาปี ปีการผลิต 2561 ตามมติคณะกรรมการนโยบายและบริหารจัดการข้าว (นบข.) ซึ่งเป็นการดำเนินงานต่อเนื่องจากโครงการฯ ปีการผลิต 2560

 2. เห็นชอบให้ ธ.ก.ส. ทดรองจ่ายเงินอุดหนุนค่าเบี้ยประกันภัยแทนรัฐบาล ในส่วนของงบประมาณเพิ่มเติม จำนวน 1,586,826,253.06 บาท และเบิกเงินชดเชยตามจำนวนที่จ่ายจริง พร้อมด้วยอัตราเฉลี่ยดอกเบี้ยเงินฝากประจำ 6 เดือน ประเภทบุคคลธรรมดาของ 4 ธนาคารพาณิชย์ขนาดใหญ่ (FDR) บวกร้อยละ 1 ต่อปี ในปีงบประมาณถัดไปให้กับ ธ.ก.ส.

 3. มอบหมายให้ ธ.ก.ส. ดำเนินการขายกรมธรรม์ประกันภัยข้าวนาปี ปีการผลิต 2561

ให้ได้ตามเป้าหมาย โดยเกษตรกรผู้เอาประกันภัยสามารถเลือกใช้บริการพร้อมเพย์ (Promptpay) ในการรับ-โอนค่าเบี้ยประกันภัยและค่าสินไหมทดแทน พร้อมทั้งให้ ธ.ก.ส. บริหารจัดการความเสี่ยงในแต่ละพื้นที่ให้สอดคล้องกับหลักการประกันภัย และร่วมกับสมาคมประกันวินาศภัยไทย (สมาคมฯ) และหน่วยงานที่เกี่ยวข้องในการดำเนินการประชาสัมพันธ์โครงการฯ รวมทั้งให้ความรู้ด้านการประกันภัยแก่เกษตรกรและบุคคลที่เกี่ยวข้องเพื่อสร้าง ความตระหนักรู้ในความสำคัญของการประกันภัย

 4. มอบหมายให้กรมส่งเสริมการเกาตร กระทรวงเกาตรและสหกรณ์ (กษ.) ประสานงานกับ

ธ.ก.ส. และสมาคมฯ ดำเนินการเชื่อมโยงข้อมูลเอกสารทะเบียนเกษตรกรแบบประมวลรวบรวมความเสียหายและ การช่วยเหลือเกษตรกรผู้ประสบภัย (แบบ กษ 02) และแบบรายงานข้อมูลความเสียหายจริงของเกษตรกร

(แบบ กษ 02 เพื่อการรับประกันภัย) ตลอดจนดำเนินการเพื่อให้มีการปรับปรุงประสิทธิภาพของฐานข้อมูลสารสนเทศที่เกี่ยวข้องกับโครงการฯ เพื่อรองรับการเพิ่มพื้นที่เป้าหมายในอนาคต และรองรับการจ่ายค่าสินไหมทดแทนให้รวดเร็วและถูกต้องมากขึ้น พร้อมทั้งให้กรมส่งเสริมการเกษตรเก็บข้อมูลพื้นที่ประสบภัยตามระเบียบกระทรวงการคลังว่าด้วยเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน

พ.ศ. 2556 โดยแยกประเภทพืชต่าง ๆ

 5. มอบหมายให้กรมการปกครอง กระทรวงมหาดไทย (มท.) และกรุงเทพมหานคร ดำเนินการแต่งตั้งคณะกรรมการในการตรวจสอบเกษตรกรที่ได้รับความเสียหายแต่มิได้อยู่ในเขตพื้นที่ที่มีการประกาศเขตการให้ความช่วยเหลือผู้ประสบภัยพิบัติกรณีฉุกเฉิน ตามระเบียบกระทรวงการคลังว่าด้วยเงินทดรองราชการฯ เช่นเดียวกับการดำเนินการของโครงการฯ ในปีการผลิต 2559 และ 2560 และให้คณะกรรมการดังกล่าวดำเนินการรับรองความเสียหายของเกษตรกรในกลุ่มข้างต้น และจัดส่งข้อมูลให้ ธ.ก.ส. และสมาคมฯ เพื่อพิจารณาดำเนินการช่วยเหลือเยียวยาต่อไป

 6. **มอบหมายให้สำนักงานการกำกับและส่งเสริมการประกอบธุรกิจประกันภัย (สำนักงาน คปภ.) ปรับปรุงกรมธรรม์ประกันภัยข้าวนาปีให้เป็นไปตามรูปแบบและหลักเกณฑ์ของการรับประกันภัยของโครงการฯ ปีการผลิต 2561** รวมทั้งอนุมัติกรมธรรม์และอัตราเบี้ยประกันให้แล้วเสร็จและสามารถเริ่มรับประกันภัยในปีการผลิต 2561 ได้ทันทีภายหลังคณะรัฐมนตรีมีมติให้ความเห็นชอบโครงการฯ ปีการผลิต 2561 และดำเนินการสร้างความรู้ ความเข้าใจ ตลอดจนประชาสัมพันธ์โครงการฯ ปีการผลิต 2561 ในภาพรวมและเชิงรุกร่วมกับหน่วยงานที่เกี่ยวข้อง

 7. **มอบหมายให้ ธ.ก.ส. เตรียมการเพื่อให้เกษตรกรกลุ่มที่ได้รับการอุดหนุนเบี้ยประกันภัยจากธ.ก.ส. ได้เข้ามามีส่วนร่วมในการรับภาระโดยจ่ายเบี้ยประกันส่วนหนึ่งในการดำเนินโครงการฯ ปีการผลิต 2562 เป็นต้นไป**

 8. **มอบหมายให้สมาคมฯ ประสานงานกับ ธ.ก.ส. และกรมส่งเสริมการเกษตร กษ.**

**พัฒนาระบบการประกันภัยและการจ่ายค่าสินไหมทดแทน ตลอดจนดำเนินการประชาสัมพันธ์โครงการฯ**

**ปีการผลิต 2561 เพื่อให้เกษตรกรผู้เอาประกันภัยได้รับประโยชน์สูงสุด**

 ทั้งนี้ ในส่วนของงบประมาณที่ใช้ในการดำเนินโครงการฯ ปีการผลิต 2561 เห็นควรให้เป็นไปตามความเห็นของสำนักงบประมาณ สำหรับการดำเนินโครงการฯ ปีการผลิต 2562 เห็นควรให้กระทรวงการคลังปรับปรุงแนวทางการดำเนินโครงการฯ โดยให้เกษตรกรได้เพิ่มการมีส่วนร่วมในการรับภาระค่าเบี้ยประกันภัยแทนเงินอุดหนุนจากภาครัฐต่อไปตามนัยมติคณะรัฐมนตรี เมื่อวันที่ 27 มิถุนายน 2560 (เรื่อง โครงการประกันภัยข้าวนาปี ปีการผลิต 2560) ด้วย

|  |
| --- |
| **แต่งตั้ง** |

**8. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงการคลัง)**

 คณะรัฐมนตรีมีมติอนุมัติตามที่กระทรวงการคลังเสนอแต่งตั้งข้าราชการพลเรือนสามัญ สังกัดกระทรวงการคลัง ให้ดำรงตำแหน่งประเภทวิชาการระดับทรงคุณวุฒิ จำนวน 2 ราย ตั้งแต่วันที่มีคุณสมบัติครบถ้วนสมบูรณ์ ดังนี้

 1. **นางสาวนงพงา บุญเปี่ยม** ผู้อำนวยการกองบริหารการเสียภาษีทางอิเล็กทรอนิกส์ กรมสรรพากร ดำรงตำแหน่ง ที่ปรึกษาด้านเทคโนโลยีสารสนเทศและการสื่อสาร (นักวิชาการคอมพิวเตอร์ทรงคุณวุฒิ) กรมสรรพากร ตั้งแต่วันที่ 7 สิงหาคม 2560

 2. **นายชัยยุทธ คำคุณ** รองอธิบดีกรมศุลกากร ดำรงตำแหน่ง ที่ปรึกษาด้านพัฒนาระบบควบคุมทางศุลกากร (นักวิชาการศุลกากรทรงคุณวุฒิ) กรมศุลกากร ตั้งแต่วันที่ 15 ธันวาคม 2560

 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**9. เรื่อง รัฐบาลราชอาณาจักรนอร์เวย์เสนอขอแต่งตั้งเอกอัครราชทูตวิสามัญผู้มีอำนาจเต็มแห่งราชอาณาจักรนอร์เวย์ประจำประเทศไทย (กระทรวงการต่างประเทศ)**

 คณะรัฐมนตรีมีมติอนุมัติ กรณีรัฐบาลราชอาณาจักรนอร์เวย์มีความประสงค์ขอแต่งตั้ง **นางแชสตี เริดส์มูน** (Mrs. Kjersti Rødsmoen) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งราชอาณาจักรนอร์เวย์ประจำประเทศไทย คนใหม่ สืบแทน นายเชทิล เพาล์เซน (Mr. Kjetil Paulsen) โดยมีถิ่นพำนัก ณ กรุงเทพมหานคร ตามที่กระทรวงการต่างประเทศเสนอ

**10. เรื่อง รัฐบาลสาธารณรัฐมัลดีฟส์เสนอขอแต่งตั้งเอกอัครราชทูตวิสามัญผู้มีอำนาจเต็มแห่งสาธารณรัฐมัลดีฟส์ประจำประเทศไทย (กระทรวงการต่างประเทศ)**

 คณะรัฐมนตรีมีมติอนุมัติ กรณีรัฐบาลสาธารณรัฐมัลดีฟส์มีความประสงค์ขอแต่งตั้ง **นายมุฮัมมัด นะชีด** (Mr. Mohamed Nasheed) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งสาธารณรัฐมัลดีฟส์ประจำประเทศไทย คนใหม่ **โดยมีถิ่นพำนัก ณ กรุงเทพมหานคร เป็นคนแรก** สืบแทน นายมุฮัมมัด ซากิ (Mr. Mohamad Zaki) ซึ่งมีถิ่นพำนัก ณ กรุงกัวลาลัมเปอร์ มาเลเซีย และเป็นเอกอัครราชทูตวิสามัญผู้มีอำนาจเต็ม แห่งสาธารณรัฐมัลดีฟส์ประจำประเทศไทย คนล่าสุด ที่ได้เข้าเฝ้าทูลละอองธุลีพระบาทถวายอักษรสาส์นตราตั้ง เมื่อวันที่ 7 มกราคม 2553 ตามที่กระทรวงการต่างประเทศเสนอ

**11. เรื่อง การแต่งตั้งกรรมการผู้ทรงคุณวุฒิในคณะกรรมการผังเมือง**

 คณะรัฐมนตรีมีมติอนุมัติตามที่กระทรวงมหาดไทยเสนอแต่งตั้ง **พลเอก เกษม ยุกตวีระ** เป็นกรรมการผู้ทรงคุณวุฒิด้านสังคมในคณะกรรมการผังเมือง แทนกรรมการผู้ทรงคุณวุฒิเดิมที่ลาออก ทั้งนี้ ตั้งแต่วันที่ 10 เมษายน 2561 เป็นต้นไป

**12. เรื่อง การแต่งตั้งประธานกรรมการในคณะกรรมการประเมินผลการดำเนินงานของกองทุนพัฒนาสื่อปลอดภัยและสร้างสรรค์**

 คณะรัฐมนตรีมีมติอนุมัติตามที่กระทรวงวัฒนธรรมเสนอแต่งตั้ง **นางปริศนา พงษ์ทัดศิริกุล** เป็นประธานกรรมการในคณะกรรมการประเมินผลการดำเนินงานของกองทุนพัฒนาสื่อปลอดภัยและสร้างสรรค์ แทน นายวีระศักดิ์ โควสุรัตน์ ประธานกรรมการเดิมที่ลาออก ทั้งนี้ ตั้งแต่วันที่ 10 เมษายน 2561 เป็นต้นไป

**13. เรื่อง การแต่งตั้งข้าราชการ (การโอนและรับโอนข้าราชการเพื่อแต่งตั้งให้ดำรงตำแหน่งแทน)**

 คณะรัฐมนตรีมีมติอนุมัติตามที่รัฐมนตรีว่าการกระทรวงการพัฒนาสังคมและความมั่นคงของมนุษย์ และรัฐมนตรีประจำสำนักนายกรัฐมนตรีที่เกี่ยวข้อง เสนอให้มีการโอนและรับโอนข้าราชการเพื่อแต่งตั้งให้ ดำรงตำแหน่งแทนโดยได้ดำเนินการตามกฎหมายแล้ว ดังนี้

 1. กระทรวงการพัฒนาสังคมและความมั่นคงของมนุษย์ ขอรับโอน **นายปรเมธี วิมลศิริ** เลขาธิการคณะกรรมการพัฒนาการเศรษฐกิจและสังคมแห่งชาติ มาแต่งตั้งให้ดำรงตำแหน่งปลัดกระทรวงการพัฒนาสังคมและความมั่นคงของมนุษย์ (นักบริหารระดับสูง) สำนักงานปลัดกระทรวง กระทรวงการพัฒนาสังคมและความมั่นคง ของมนุษย์

 2. สำนักงานคณะกรรมการพัฒนาการเศรษฐกิจและสังคมแห่งชาติ ขอรับโอน **นายสมชัย สัจจพงษ์** ปลัดกระทรวงการคลัง มาแต่งตั้งให้ดำรงตำแหน่งเลขาธิการคณะกรรมการพัฒนาการเศรษฐกิจและสังคมแห่งชาติ (นักบริหารระดับสูง) สำนักงานคณะกรรมการพัฒนาการเศรษฐกิจและสังคมแห่งชาติ

 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมให้นายพุฒิพัฒน์ เลิศเชาวสิทธิ์ พ้นจากตำแหน่งปลัดกระทรวงการพัฒนาสังคมและความมั่นคงของมนุษย์

.................................................